Document ID: 32007R0622

A BIZOTTSÁG 622/2007/EK RENDELETE
(2007. június 5.)
a homoki angolna 2007. évi, északi-tengeri kísérleti halászatára vonatkozó feltételek megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a bizonyos halállományokra és halállománycsoportokra vonatkozó, halfogási korlátozások alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeknek és kapcsolódó feltételeknek a 2007. évre történő meghatározásáról szóló, 2006. december 21-i 41/2007/EK tanácsi rendeletre (1) és különösen annak IA. mellékletére,
mivel:
(1)
A 41/2007/EK rendelet I. A. melléklete megállapítja az ICES IV övezetben a homoki angolnára irányulóan folytatott kísérleti halászatra vonatkozó fogási korlátozásokat. Az említett mellékletben a vonatkozó fogási korlátozásokhoz fűzött lábjegyzetekkel összhangban a Bizottság megállapíthatja azokat a feltételeket, amelyek mellett a homoki angolna nagy mennyiségével kapcsolatos kísérleti halászatra vonatkozó kvóták lehalászhatók.
(2)
A 41/2007/EK rendelet II. D. mellékletének 1. pontja értelmében az említett II. D. mellékletben megállapított feltételek az ICES IIIa és IV övezetben, valamint a IIa övezet közösségi vizein 16 mm-nél kisebb szembőségű, fenéken vontatott zsákhálóval, kerítőhálóval vagy hasonló vontatott halászeszközzel halászó közösségi hajókra vonatkoznak. Eltérő előírás hiányában, illetve a Közösség és Norvégia közötti konzultációk vagy megállapodások következtében e feltételek azokra a harmadik országbeli hajókra is vonatkoznak, amelyek jogosultak az ICES IV övezet közösségi vizein homoki angolnára halászni.
(3)
A homoki angolna a Közösség és Norvégia között területileg megoszló északi-tengeri állomány, amellyel kapcsolatban azonban a két fél jelenleg nem folytat közös gazdálkodást. A Közösség és Norvégia közötti konzultációt követően a két fél 2007. március 30-án megállapodott a homoki angolna északi-tengeri kísérleti halászatának feltételeiről. Az említett megállapodást be kell építeni a közösségi jogba.
(4)
A 41/2007/EK rendelet IID. mellékletének 8. pontja értelmében a homoki angolnára vonatkozó halászati lehetőségek mielőbbi meghatározása érdekében a kísérleti halászatot áprilisban és május első felében végzik. Ezért a homoki angolna 2007. évi, északi-tengeri kísérleti halászatának feltételeit mielőbb meg kell teremteni,
ELFOGADTA EZT A RENDELETET:
1. cikk
Tárgy és hatály
(1) E rendelet megállapítja azokat a feltételeket, amelyek mellett a homoki angolna nagy mennyiségével összefüggő kísérleti halászatra vonatkozó, a 41/2007/EK rendelet IA. mellékletében meghatározott kvóták 2007-ben lehalászhatók az ICES IV övezetben.
(2) Az e rendeletben megállapított feltételek a 41/2007/EK rendelet II. D. mellékletében meghatározott feltételekkel együtt alkalmazandók.
2. cikk
Közösségi halászhajók jegyzéke
(1) E rendelet hatálybalépését követően az érintett tagállamok haladéktalanul eljuttatják a Bizottságnak a lobogójuk alatt közlekedő azon hajók jegyzékét, amelyek az ICES IV övezet norvég vizein részt kívánnak venni a homoki angolna kísérleti halászatában, és ebben a jegyzékben megadják valamennyi hajó nevét, lajstromozási számát és nemzetközi rádióhívójelét.
(2) Az (1) bekezdéssel összhangban kapott információk alapján a Bizottság összeállítja azon hajók jegyzékét, amelyek az ICES IV övezet norvég vizein részt kívánnak venni a homoki angolna kísérleti halászatában, majd e jegyzéket továbbítja Norvégiának.
3. cikk
A közösségi és a norvég hajók által küldendő fogási jelentések
(1) A közösségi halászhajók a Norvégia vizeire való első belépésüket követően háromnaponta fogási jelentést küldenek a norvégiai Halászati Igazgatóságnak minden alkalommal, amikor homoki angolnára szándékoznak halászni, vagy 16 mm-nél kisebb szembőségű vonóhálót szállítanak fedélzetükön.
(2) A 41/2007/EK rendelet VI. mellékletével összhangban küldendő „fogás belépéskor” és „fogás kilépéskor” értesítéseken túlmenően a norvég halászhajók a közösségi vizekre való első belépésüket követően háromnaponta fogási jelentést küldenek a Bizottságnak minden alkalommal, amikor homoki angolnára szándékoznak halászni, vagy 16 mm-nél kisebb szembőségű vonóhálót szállítanak fedélzetükön.
4. cikk
A közösségi hajókra vonatkozó VMS-információkhoz való hozzáférés
A tagállamok a vonatkozó ICES-munkacsoportban részt vevő tudósaik számára, vagy ezek távollétében közvetlenül a munkacsoport részére hozzáférhetővé teszik a lobogójuk alatt közlekedő és a homoki angolna kísérleti halászatában részt vevő hajók VMS-adatait.
5. cikk
A kísérleti halászat norvég hajókra vonatkozó tilalma
(1) A norvég halászhajók számára 2007. május 6-tól az ICES IV övezet közösségi vizein a homoki angolna kísérleti halászata a következő feltételekkel engedélyezett:
a)
Norvégia nem használta fel teljes mértékben az általa 2005-ben alkalmazott összes halászati erőkifejtés 30 %-át; valamint
b)
a 20 000 tonnás fogási korlátozás nem merült ki.
(2) A norvég hajók által alkalmazott halászati erőkifejtés nem haladhatja meg a 25 hajót, amelyek mindegyike legfeljebb 1 többnapos útra hajózik ki.
6. cikk
E rendelet az Európai Unió Hivatalos Lapjában történő kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. június 5-én.

Labels: 11
20
6
12
18